रेडहर्सको विजयी सुरुवात
पाथीभरा गोल्डकप फुटबल प्रतियोगितामा रेडहर्स इलामले विजयी सुरुवात गरेको छ । शुक्रबार भएको उद्घाटन खेलमा ताप्लेजुङको कञ्चनजंघा फुङलिङ क्लबलाई १–० गोल अन्तरले पराजित गर्दै इलाम अघिल्लो चरणमा प्रवेश गरेको हो ।
ताप्लेजुङ — पाथीभरा गोल्डकप फुटबल प्रतियोगितामा रेडहर्स इलामले विजयी सुरुवात गरेको छ । शुक्रबार भएको उद्घाटन खेलमा ताप्लेजुङको कञ्चनजंघा फुङलिङ क्लबलाई १–० गोल अन्तरले पराजित गर्दै इलाम अघिल्लो चरणमा प्रवेश गरेको हो ।इलामका सञ्जय धिमालले पहिलो हाफको ३३ औं मिनेटमा गरेको गोल नै निर्णायक बन्यो । धिमालले डिबक्स भित्रबाटै गोलरक्षकलाई छक्याउँदै गोल गरे । खेलको म्यान अफ द म्याच इलामका निरोज बस्नेतले ५ हजार नगद प्राप्त गरे । इलामले सोमबार झापाको रेड स्टारसँग प्रतिस्पर्धा गर्नेछ ।शनिबार ताप्लेजुङकै कर्णसिंह सोनाम र पाँचथरको फिदिम स्पोर्टिङ क्लबबीच आमनेसामने हुँदैछ । १० टिम सहभागी प्रतियोगितामा न्यु स्टार झापा, भारत सिक्किमको युनाइटेड खर्साङ, राष्ट्रिय जागृति क्लब सुनसरी, डिफेन्डिङ च्याम्पियन चर्च ब्वाइज क्लब काठमाडाैं र एम्ब्रोज क्लबले पनि सहभागिता जनाएका छन् । झापा–११, मनाङ–मस्र्याङ्दी, थ्री–स्टारलगायत क्लबका नाम चलेका खेलाडीले पनि खेल्ने बताइएको छ । प्रतियोगिताको उपाधि विजेताले तीन लाख र उपविजेताले एक लाख ५१ हजार रुपैयाँ प्राप्त गर्नेछन् ।